Det vækker uro og kritik i det dansk-tyske grænseland, at statsminister Lars Løkke Rasmussen (V) benyttede regeringsrokaden til at sparke den siddende generalkonsul for Flensborg ud til fordel for eksminister Bertel Haarder (V).

Blandt de overraskede er den 66-årige nuværende generalkonsul Henrik Becker-Christensen, som siden 1998 har varetaget sit job og indtil i sidste uge havde regnet med at beholde det indtil pensionen.

»Jeg har altid været glad for arbejdet, det skal jeg blankt sige. Kort og godt er det en regeringsbeslutning, og jeg er embedsmand. Så er den ikke så meget længere for mit eget vedkommende. Men det er ikke noget, jeg selv har søgt«, siger han.